AFC Nové Mesto nad Váhom

Začiatky klubu

Klub bol založený v roku 1922 z uličných futbalových mužstiev pod názvom ŠK Nové Mesto nad Váhom. V roku 1928 sa klub premenoval na Slávia. Okrem Slávie pôsobili v meste aj kluby Orol a Makkabea. V januári 1932 sa zlúčili a pôsobili pod názvom AC. V roku 1933 postúpil AC do 1.
triedy B, ďalší rok sa stalo Nové Mesto úspešným účastníkom Majstrovstiev župy. V roku 1938 to bolo 5. miesto, v roku 1939 obsadil AC 4. miesto
a v roku 1940 dosiahol klub 2. miesto.
V roku 1941 prišlo k reorganizácii súťaží keď sa súťaž rozdelila do dvoch divízií – Západ a Východ. Do západnej skupiny mal postúpiť i klub AC, ale okrem víťaza ŠK Baťovany postúpili kluby, ktoré skončili za AC Nové Mesto nad Váhom. Práve tento moment mal na futbal v Novom Meste nad Váhom veľký dopad, keď futbalový klub ukončil svoju činnosť.

Po 2. svetovej vojne

Po skončení 2. svetovej vojny sa pod názvom ŠK rodila snaha nadviazať na bohatú tradíciu vtedajšieho AC. V rokoch 1952/1958 pod názvom Tatran hrali novomešťania prvú triedu. V roku 1958 vzniká zlúčením Tatrana a Dukly TJ Považan. V tomto období sa navyše dobudoval športový areál. V sezóne 1960/61 už Považan postúpil do Majstrovstiev kraja. V tomto období sa v klube sformovala dobrá partia futbalistov, ktorí sa v ďalších rokoch presadili do vyšších súťaží. Najznámejším z nich bol Janko Ondrášek, ktorý si po prestupe do Interu Bratislava zahral i v reprezentácii bývalej ČSR.
Po sezóne 1968/69 Považan zostupuje až do oblastnej súťaže. Na návrat do Majstrovstiev kraja potreboval klub 7 sezón. Po skvelých umiestneniach sa Považanu splnil sen o postupe do 2. Slovenskej národnej ligy v sezóne 1984/85, keď suverénne ovládol ligu a zvládol aj kvalifikáciu so Zlatými Moravcami.

90. roky v znamení 3. ligy

V sezóne 1993/94 po reorganizácii súťaží si klub vybojovali postup do III. ligy západ. V sezóne 1995/96 pôsobil v klube v rámci hosťovania
slávny bundesligový fantóm Marek Mintál, ktorý vtedy ešte len rozbiehal svoju slávnu futbalovú kariéru. V sezóne 1998/99 dosiahli novomešťania najlepšie umiestnenie, keď obsadili v III. lige západ skvelé 2. miesto. V sezóne 2001/02 nastala v klube kríza, ktorej dôsledkom bol zostup do IV. ligy – severozápad. V klube nezostal kameň na kameni, odišlo 80% hráčov a taktiež celé vedenie mužstva.
Novomešťania sa dokázali zmobilizovať a v sezóne 2003/04 postúpili kurióznym spôsobom späť do III. ligy – západ. V sezóne 2003/04 mužstvo dosiahlo celkovo druhé miesto s rovnakým počtom bodov ako Horná Streda. O prvenstve rozhodlo celkové skóre. Horná Streda ale postup z finančných dôvodov odmietla.

2014 - nová výzva a postup o poschodie vyššie

Po presne desiatich rokoch v III. lige – západ prišiel historický úspech v podobe postupu do DOXXbet ligy (II. ligy). Mužstvo obsadilo celkovo 3. miesto a postúpilo do novovytvorenej 2. ligy, keď sa počet účastníkov v II. lige zvýšil v dôsledku reorganizácii súťaží. V premiérovej druholigovej sezóne patrila Novému Mestu nad Váhom po jesennej časti DOXXbet ligy posledná priečka a tím sa tak dostal do skupiny o zostup do III. ligy západ. Avšak mužstvo sa na jar neuveriteľne zdvihlo a pod vedením Miloša Lintnera si nakoniec mužstvo uchovalo druholigovú príslušnosť. Jesennú časť začali Novomešťania vo veľkom štýle, keď si dlhšiu dobu udržiavali umiestnenie v prvej šestke. Skvelé výkony mužstva navyše podčiarklo aj účinkovanie v Slovenskom pohári, keď sa mužstvo dokázalo prebojovať až do osemfinále, kde však nešťastne, po pokutových kopoch, podľahlo Senici. Nakoniec v sezóne 2015/16 mužstvu len tesne unikla nadstavbová účasť o postup do Fortuna ligy, keď AFC nedokázalo využiť výhodu domáceho prostredia a v dohrávke posledného kola podľahlo Banskej Bystrici. Novomešťania sa však aj napriek nepríjemnej strate trénera (zo zdravotných dôvodov musel nútene vynechať niekoľko zápasov) poľahky zachránili druholigovú príslušnosť. S novou sezónou 2016/17 prišla zmena na trénerskej pozícii, keď si mužstvo prebral ambiciózny tréner Dušan Kramlík. Ten mužstvo počas letnej prestávky stabilizoval a vhodne doplnil chýbajúce posty v mužstve. V pohári mužstvo tentokrát skončilo o kolo skôr, keď Novomešťanom vystavil stopku trnavský Spartak. Počas sezóny Nové Mesto dlho bojovalo o prvú šestku, postup však Novomešťanom unikol o štyri body, a tak si aj do tretice zahrali o zotrvanie v súťaži. Tentokrát však kvôli opätovnej reorganizácii súťaže vypadávalo až 5 mužstiev a víťaz skupiny Západ o udržanie išiel do baráže s víťazom skupiny Východ o jedinú miestenku pre budúcu sezónu v celoslovenskej druhej lige. Považan nakoniec obsadil druhé miesto, keď zaostal za juniorkou trnavského Spartaka o 8 bodov, a so súťažou sa tak mužstvo po trojročnom pôsobení rozlúčilo.

Rivali

Najväčším rivalom klubu je klub pôsobiaci vo Fortuna lige - TJ Spartak Myjava.

Areál

Areál sa nachádza na konci mesta vedľa zimného štadiónu. Štadión elipsovitého tvaru bez osvetlenia bol postavený v 60. rokoch 20. storočia. Kapacita je 4 500 divákov.